Source: https://beta.e-justice.europa.eu/171/MT/victims__rights__by_country?MALTA&init=true&idSubpage=2&member=1
Timestamp: 2020-01-25 05:56:15+00:00
Document Index: 427008

Matched Legal Cases: ['qorti ', 'qorti ', 'qorti ', 'Qorti ', 'Qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Tista' tieħu sehem fil-proċeduri anki bħala parti ċivili. Tkun trid tippreżenta applikazzjoni fil-qorti. Il-qorti teżamina l-applikazzjoni tiegħek u tiddeċiedi jekk tħallikx issir parti ċivili. Bħala parti ċivili tkun tista' tattendi għas-seduti kollha tal-qorti, anki dawk li ma jkunux miftuħin għall-pubbliku.
Drittijietek waqt il-proċess quddiem il-qorti kriminali jiddependu fuq liema qorti tisma' l-każ tiegħek:
Jekk il-prosekuzzjoni fil-każ tiegħek imexxiha uffiċjal tal-pulizija quddiem il-Qorti tal-Maġistrati, ikollok kważi l-stess drittijiet daqs l-imputat: inti jew l-avukat tiegħek tkunu tistgħu tressqu l-provi, tagħmlu kontroeżami tax-xhieda (billi tistaqsu l-mistoqsijiet permezz tal-uffiċjal tal-pulizija li jkun qed imexxi l-prosekuzzjoni), eċċ.
Jekk il-prosekuzzjoni fil-każ tiegħek imexxiha l-Avukat Ġenerali, id-Deputat Avukat Ġenerali jew prosekutur pubbliku quddiem il-Qorti Kriminali, tkun tista' tattendi biss għas-smigħ u tressaq argumentazzjoni b'rabta mas-sentenza jekk il-ġurija tkun sabet lill-imputat ħati.
Waqt il-proċess quddiem il-qorti kriminali huwa rrakkomandat, għalkemm mhux obbligatorju, li tkun assistit minn avukat, li tkun trid tħallas għas-servizzi tiegħu. Tkun trid tħallas ukoll għall-ispejjeż l-oħrajn kollha li għandhom x'jaqsmu mal-parteċipazzjoni tiegħek fil-proċess quddiem il-qorti kriminali (e.g. spejjeż tal-ivvjaġġar, liv mhux imħallas, eċċ.). Il-liġi Maltija ma tipprovdix għar-rimborż ta' spejjeż bħal dawn.
L-avukat tiegħek jitħalla jeżamina d-dokumenti kollha li jkun hemm fil-fajl tal-każ u jagħmel noti jew jitlob għal kopji tad-dokumenti. Madanakollu, jekk il-każ tiegħek jinstema' quddiem il-Qorti Kriminali bis-sehem ta' ġurija, l-aċċess għall-fajl tal-każ jingħata biss lill-Avukat Ġenerali, lil min allegatament ikun wettaq ir-reat u lill-avukat tiegħu.
Waqt il-proċess quddiem il-qorti kriminali, x'aktarx li tissejjaħ biex titla' tixhed. Tirċievi notifika li tinfurmak dwar il-ħin u l-lok fejn tkun trid tixhed. Il-notifika tingħatalek bl-idejn minn uffiċjal tal-pulizija jew tintbagħatlek bil-posta. M'intix obbligat titla' tixhed imma huwa rrakkumandat li titla', għax jekk il-qorti tkun temmen li x-xhieda tiegħek tkun importanti tieħu l-miżuri meħtieġa biex tiżgura li tidher quddiemha fis-seduta li jkun imiss.
Madanakollu, m'inti obbligat la li twieġeb għal xi mistoqsija u lanqas li tipproduċi dokumenti jew elementi oħrajn li jistgħu jinkriminawk.
F'ċerti każi tista':
tixhed mingħajr ma jkollok kuntatt dirett ma' min ikun wettaq ir-reat;
tixhed fil-post fejn toqgħod; u/jew
titpoġġa fi programm għall-protezzjoni tal-vittmi.
Jekk inti għadek m'għalaqtx is-16-il sena u tkun trid titla' tixhed waqt smigħ tal-qorti, tista' titlob li tixhed permezz ta' konferenza bil-vidjo. F'dan il-każ, ma jkollokx għalfejn tmur il-qorti u tkun preżenti fl-awla.
Jekk, bħala tifel jew tifla, inti dipendenti fuq min allegatament ikun wettaq ir-reat (e.g. min ikun wettaq ir-reat ikun il-ġenitur tiegħek), titpoġġa f'ambjent bla perikli, normalment f'faċilità pprovdut mill-ministeru responsabbli mis-solidarjetà soċjali, fejn tirċievi għajnuna mingħand assistenti soċjali u psikoloġi.
Bħala tifel jew tifla, tista' wkoll tirċievi assistenza mingħand l-aġenzija nazzjonali tal-assistenza soċjali għat-tfal u l-familji fil-bżonn, l-Appoġġ. L-assistenza tista' tkun tinkludi konsulenza psikoloġika, assistenza soċjali, pariri, eċċ. Dawn is-servizzi huma bla ħlas u m'għandhomx x'jaqsmu mal-proċeduri kriminali.
Waqt il-proċess quddiem il-qorti kriminali l-vittmi m'għandhomx aċċess għal għajnuna legali bla ħlas.
Jekk min ikun wettaq ir-reat ma jkunx ġie arrestat u tkun imbeżża' minnu, inti jew l-avukat tiegħek tistgħu titolbu lill-uffiċjal tal-pulizija li jkun inkarigat mill-każ tiegħek biex jipprojbilu li javviċinak. L-uffiċjal tal-pulizija mbagħad jitlob lill-qorti biex toħroġ ordni bħal din. Meta l-qorti toħroġ l-ordni, titlob lil min ikun wettaq ir-reat biex iħallas ċertu ammont ta' flus (normalment bejn 100 u 2,300 ewro) bħala garanzija. Jekk min ikun wettaq ir-reat jikser l-ordni tal-qorti, jitlef din is-somma.
Jekk tkun issejjaħt biex tixhed waqt smigħ tal-qorti u tħoss li tkun filperiklu, tista' titlob biex tixhed mingħajr ma jkollok kuntatt dirett mal-imputat. Il-qorti tista' tagħmel dan billi tostrok mill-imputat (e.g. permezz ta' purtiera mhux trasparenti) jew billi tixhed permezz ta' konferenza bil-vidjow mingħajr ma tkun preżenti fl-awla.
Tista' wkoll titlob lill-uffiċjal tal-pulizija li jkun inkarigat mill-każ tiegħek biex ipoġġik fi programm għall-protezzjoni tal-vittmi. Tkun trid tiddikjara li tkun se tixhed kontra min ikun wettaq ir-reat waqt is-smigħ tal-qorti. Jekk l-uffiċjal tal-pulizija jkun konvint li x-xhieda tiegħek jew provi oħrajn li jkollok ikunu importanti għall-każ, jitlob lill-Avukat Ġenerali biex ipoġġik fi programm għall-protezzjoni tal-vittmi. Il-programm jista' jkopri wkoll lil membri tal-familja tiegħek u qraba oħrajn. Normalment, ikun jikkonsisti f'miżuri li jiggarantixxu s-sikurezza personali tiegħek u/jew jipproteġu l-proprjetà tiegħek.
Skont il-liġi Maltija, tista' tagħmel talba għall-ħlas tad-danni mingħand min ikun wettaq ir-reat biss billi tissottometti talba ċivili quddiem qorti ċivili. Ma tistax tagħmel talba għad-danni fil-qafas tal-proċeduri kriminali.
Madanakollu, il-qorti li tisma' l-każ tiegħek tista' f'ċerti każi tordna lill-imputat jikkumpensak għad-danni li tkun ġarrabt. Dan jista' jiġri f'żewġ okkażjonijiet:
Meta l-qorti tibgħat lill-imputat il-ħabs iżda tipposponi t-twettiq tas-sentenza, tista' tordnalu jħallsek kumpens għal kwalunkwe telf, ħsara jew dannu li jkun ikkaġunalek id-delitt.
Meta l-qorti tibgħat lill-imputat għall-probation (miżuri obbligatorji mingħajr priġunerija), tista' tordnalu jħallsek kumpens għal danni sal-ammont ta' 1,164.69 ewro.
Jekk sfajt vittma ta' delitt vjolenti ;mill-1 ta' Jannar 2006 'l hawn tista' tapplika għal kumpens finanzjarju mingħand l-Istat. Jekk jogħġbok ikkonsulta l-iskeda informattiva dwar il-kumpens għall-vittmi tal-kriminalità f'Malta (li dalwaqt tkun disponibbli bl-Ingliż u bil-Malti) fil-paġni tan-Netwerk Ġudizzjarju Ewropew.
Waqt il-proċess quddiem il-qorti kriminali ma jistgħux isiru konċiljazzjoni jew medjazzjoni bejnek u bejn min ikun wettaq ir-reat. Madanakollu, jekk għal xi raġuni ma tkunx għadek trid li min ikun wettaq ir-reat jiġi pproċessat (e.g. tkun ħfirtlu) tista' tagħmel stqarrija bħal din quddiem il-qorti waqt smigħ. Il-qorti tagħti kas tal-istqarrija tiegħek meta tieħu d-deċiżjoni tagħha dwar il-każ.
Jekk int barrani, għandek id-drittijiet kollha spjegati hawn fuq. Il-liġi Maltija ma tipprovdix għall-interpretazzjoni u għat-traduzzjoni tad-dokumenti bla ħlas waqt il-proċess quddiem il-qorti kriminali. Madanakollu, tista' tuża l-assistenza ta' interpretu jekk tħallas għas-servizzi tiegħu.
Jekk toqgħod barra minn Malta tista' tixhed b'konferenza telefonika jew b'konferenza bil-vidjo. Ukoll, jekk tkun trid tirċievi dokument barra minn Malta, tintbagħatlek kopja bil-posta bi lsien li tifhmu flimkien ma' spjegazzjoni tad-drittijiet u d-dmirijiet tiegħek b'rabta ma' dak id-dokument ta' kif tista' tagħmel biex tikseb l-oriġinal.
Ir-Regolamenti dwar Kumpens għal Ħsara Kkawżata mill-Kriminalità – bl-Ingliż u bil-Malti